Document ID: 32009L0037

ДИРЕКТИВА 2009/37/ЕО НА КОМИСИЯТА
от 23 април 2009 година
за изменение на Директива 91/414/ЕИО на Съвета с цел включване на хлормекват, медни съединения, пропаквизафоп, квизалофоп-P, тефлубензурон и зета-циперметрин като активни вещества
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
като има предвид, че:
(1)
С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които трябва да бъдат оценени с оглед на евентуалното им включване в приложение I към Директива 91/414/ЕИО. В този списък са включени хлормекват, медни съединения, пропаквизафоп, квизалофоп-Р, тефлубензурон и зета-циперметрин.
(2)
Въздействието на посочените активни вещества върху здравето на човека и върху околната среда е оценено в съответствие с разпоредбите на регламенти (ЕО) № 451/2000 и (ЕО) № 1490/2002 за поредица от употреби, предложени от нотификаторите. Освен това с тези регламенти се определят докладващите държави-членки, които трябва да представят съответните доклади за оценка и препоръки пред Европейския орган за безопасност на храните (ЕОБХ) в съответствие с член 10, параграф 1 от Регламент (ЕО) № 1490/2002. За хлормекват и тефлубензурон докладваща държава-членка беше Обединеното кралство, което внесе цялата необходима документация съответно на 27 април 2007 г. и на 6 август 2007 г. За медните съединения докладващата държава-членка беше Франция, която внесе необходима информация на 7 юни 2007 г. За пропаквизафоп докладващата държава-членка беше Италия, която внесе цялата необходима информация на 22 септември 2005 г. За квизалофоп-P докладващата държава-членка беше Финландия, която внесе цялата необходима информация на 1 февруари 2007 г. (за квизалофоп-P-етил) и на 2 май 2007 г. (за квизалофоп-P-тефурил). За зета-циперметрин докладваща държава-членка беше Белгия, която внесе цялата необходима информация на 10 юли 2006 г.
(3)
Докладите за оценка бяха предмет на партньорска проверка от страна на държавите-членки и на ЕОБХ и бяха представени на Комисията на 29 септември 2008 г. за хлормекват и тефлубензурон, на 30 септември 2008 г. - за медните съединения и за зета-циперметрин, и на 26 ноември 2008 г. - за пропаквизафоп и квизалофоп-P под формата на научни доклади на ЕОБХ (4). Тези доклади бяха разгледани от държавите-членки и от Комисията в рамките на Постоянния комитет по хранителната верига и здравето на животните и бяха окончателно приети на 23 януари 2009 г. под формата на доклади на Комисията за изследване на хлормекват, медни съединения, пропаквизафоп, квизалофоп-P, тефлубензурон и зета-циперметрин.
(4)
От направените различни изследвания се вижда, че може да се очаква продуктите за растителна защита, съдържащи хлормекват, медни съединения, пропаквизафоп, квизалофоп-P, тефлубензурон и зета-циперметрин, да удовлетворяват като цяло изискванията, посочени в член 5, параграф 1, букви а) и б) от Директива 91/414/ЕИО, по-специално по отношение на употребите, които са били изследвани и подробно разгледани в докладите за изследване, изготвени от Комисията. Следователно е уместно тези активни вещества да бъдат включени в приложение I, за да се гарантира, че разрешенията за продуктите за растителна защита, които съдържат тези активни вещества, могат да се издават във всички държави-членки в съответствие с разпоредбите на посочената директива.
(5)
Без да се засяга това заключение, е целесъобразно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда, че включването на дадено вещество в приложение I може да подлежи на определени условия. Във връзка с посоченото, по отношение на хлормекват от нотификатора следва да се изиска да предостави допълнителна информация за съдбата и поведението на това вещество (да се проведе изследване на адсорбцията при 20 °C, да се преизчислят предвижданите концентрации в подпочвените води, във водата на повърхността и в седиментите), за методите за контрол за определяне на веществото в продукти от животински произход и във вода, за риска за водните организми, птиците и бозайниците. Освен това по отношение на медните съединения от нотификатора следва да се изиска да предостави допълнителна информация за риска при вдишване и за оценка на риска за неприцелните организми, за почвата и водата. Освен това по отношение на пропаквизафоп е подходящо от нотификатора да се изиска да предостави информация за съответния примес Ro 41-5259 и за риска за водните организми и за неприцелните членестоноги. Освен това по отношение на квизалофоп-P е подходящо от нотификатора да се изиска да предостави допълнителна информация за риска за неприцелните членестоноги. Накрая по отношение на зета-циперметрин е подходящо от нотификатора да се изиска да предостави допълнителна информация за неговите съдба и поведение (аеробно разграждане в почвата), за риска за птиците (в дългосрочен план), за водните организми и за неприцелните членестоноги.
(6)
Освен това по отношение на медните съединения следва да се отбележи, че медта се среща в природата и е основен хранителен микроелемент. Медта се натрупва в почвата и съдържанието ѝ в нея може да бъде свързано с прилагането на препарати за растителна защита, но и с животновъдството и употребата на тор. Поради това е необходимо държавите-членки да създадат програми за мониторинг в застрашените области, в които има опасност от замърсяване на почвата с мед, с цел където е подходящо да бъдат въведени ограничения, такива като максимално приложими количества.
(7)
В член 5, параграф 4 и член 6, параграф 1 от Директива 91/414/ЕИО се предвижда, че включването на вещество в приложение I може да бъде обект на ограничения. Във връзка с медните съединения оценката на риска позволи да се идентифицира опасност от екотоксичност и бе сметнато за необходимо въвеждането на ограничения по отношение на периода на включване в приложение I, за да се позволи на държавите-членки след по-кратък период да преразгледат вече наличните на пазара продукти за растителна защита, които съдържат мед. Освен това медните съединения вече са обект на оценка в рамките на Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (5), както и на оценка в рамките на Регламент (ЕО) № 1907/2006 на Европейския парламент и на Съвета (6) относно регистрацията, оценката, разрешаването и ограничаването на химикали (REACH). Както за всички вещества, включени в приложение I към Директива 91/414/ЕИО, статутът на медните съединения би могъл да бъде преразгледан съгласно член 5, параграф 5 от посочената директива в светлината на всякакви новополучени данни.
(8)
Трябва да се предвиди разумен срок преди включването на дадено активно вещество в приложение I, за да се позволи на държавите-членки и на заинтересованите страни да се подготвят за спазването на новите изисквания, които ще произлязат от това включване.
(9)
Без да се засягат задълженията, определени с Директива 91/414/ЕИО като последица от включването на активно вещество в приложение I, следва да се разреши на държавите-членки в срок от шест месеца след такова включване да преразгледат действащите разрешения за продукти за растителна защита, съдържащи хлормекват, медни съединения, пропаквизафоп, квизалофоп-P, тефлубензурон и зета-циперметрин, за да се гарантира, че изискванията, определени с Директива 91/414/ЕИО, по-специално в нейния член 13, и съответните условия, описани в приложение I, са удовлетворени. Държавите-членки следва да променят, заменят или отнемат, според случая, съществуващите разрешения в съответствие с разпоредбите на Директива 91/414/ЕИО. Чрез дерогация от изискването за горепосочения срок следва да се предвиди по-дълъг срок за представянето и извършването на оценка на пълната документация по приложение III за всеки продукт за растителна защита и за всеки предвиден вид употреба, съгласно единните принципи, установени с Директива 91/414/ЕИО.
(10)
Натрупаният опит от предишни включвания в приложение I към Директива 91/414/ЕИО на активни вещества, оценени в рамките на Регламент (ЕИО) № 3600/92 на Комисията (7), показа, че могат да възникнат трудности при тълкуването на задълженията на притежателите на съществуващи разрешения във връзка с достъпа до данни. Следователно, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до документация, която удовлетворява изискванията на приложение II към посочената директива. Това уточнение обаче не налага нови задължения на държавите-членки или на притежателите на разрешения в сравнение с досега приетите директиви за изменение на приложение I.
(11)
Поради гореизложеното е целесъобразно Директива 91/414/ЕИО да бъде съответно изменена.
(12)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение I към Директива 91/414/ЕИО се изменя, както е посочено в приложението към настоящата директива.
Член 2
Държавите-членки приемат и публикуват не по-късно от 31 май 2010 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между тези разпоредби и настоящата директива.
Те прилагат тези разпоредби считано от 1 юни 2010 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 3
1. В съответствие с Директива 91/414/ЕИО държавите-членки при необходимост изменят или отнемат съществуващите разрешения за продукти за растителна защита, съдържащи хлормекват, медни съединения, пропаквизафоп, квизалофоп-P, тефлубензурон и зета-циперметрин като активни вещества, не по-късно от 31 май 2010 г.
До тази дата те по-специално проверяват, че условията в приложение I към посочената директива, отнасящи се до хлормекват, медни съединения, пропаквизафоп, квизалофоп-P, тефлубензурон и зета-циперметрин, са изпълнени, с изключение на условията, определени в част Б от вписването за тези активни вещества, както и че притежателят на разрешението притежава документация или има достъп до документация, която удовлетворява изискванията на приложение II към посочената директива, в съответствие с условията на член 13 от нея.
2. Чрез дерогация от параграф 1 за всеки разрешен продукт за растителна защита, който съдържа хлормекват, медни съединения, пропаквизафоп, квизалофоп-P, тефлубензурон и зета-циперметрин като единствено активно вещество или като едно от няколко активни вещества, всички от които са включени не по-късно от 30 ноември 2009 г. в приложение I към Директива 91/414/ЕИО, държавите-членки извършват повторна оценка на продукта в съответствие с единните принципи, предвидени в приложение VI към Директива 91/414/ЕИО, въз основа на документация, която удовлетворява изискванията на приложение III към посочената директива, и вземат предвид част Б от вписването в приложение I към посочената директива относно хлормекват, медни съединения, пропаквизафоп, квизалофоп-P, тефлубензурон и зета-циперметрин. Въз основа на тази оценка те определят дали продуктът удовлетворява условията, посочени в член 4, параграф 1, букви б), в), г) и д) от Директива 91/414/ЕИО.
В резултат на това определяне държавите-членки:
а)
в случай на продукт, съдържащ хлормекват, медни съединения, пропаквизафоп, квизалофоп-P, тефлубензурон и зета-циперметрин като единствено активно вещество, при необходимост изменят или отнемат разрешението не по-късно от 31 май 2014 г.; или
б)
в случай на продукт, съдържащ хлормекват, медни съединения, пропаквизафоп, квизалофоп-P, тефлубензурон и зета-циперметрин като едно от няколко активни вещества, при необходимост изменят или отнемат съществуващите разрешения до 31 май 2014 г. или до датата, определена за това изменение или отнемане в съответната директива или директиви, с които съответното вещество/вещества е/са било/и включено/и в приложение I към Директива 91/414/ЕИО, в зависимост от това коя от двете дати е по-късната.
Член 4
Настоящата директива влиза в сила на 1 декември 2009 г.
Член 5
Адресати на настоящата директива са държавите-членки.
Съставено в Брюксел на 23 април 2009 година.

Labels: 20
3
1
6